**Kratek opis:**

Za naročnika obračunavamo plače. Delavce zaposlimo na PODLAGO 002 - se

pravi jih podjetje napoti na delo v tujino. Osebni dohodek obračunamo po

slovenski in nemški zakonodaji (če dela v Nemčiji) brez dnevnic ipd, torej obračunamo prispevke od slovenske plače dohodnino pa od plače, katero

bi zaposleni prejel v Nemčiji (bruto tako znaša tudi do 2.400 evrov)

**VPRAŠANJE**

1. V primeru da delavec 1 mesec ne dela - JE NA ČAKANJU, v 138. členu ZDR-1 Popr.

govori o 80 % osnove, ali lahko obračunamo 70 %?

2. Ker je zaposleni prijavljen na 002 podlage KATERI REK poročati na 1101 ali 1109?

REK1001

3. Oziroma če je cel mesec na dopustu pa zopet prijavljen na 002?

REK1001

4. Kaj če jih zaposlimo na 001?

5. Na kaj točno vpliva PRIJAVA ZAPOSLENEGA NA 001 pz. 002 gledano iz strani

M4, dohodnine itd.?

**ODGOVOR:**

1. V primeru čakanja na delo morate delavcu izplačati nadomestilo plače v višini 80 % osnove. Osnovo predstavlja 80 % njegove povprečne mesečne plače za polni delovni čas iz zadnjih treh mesecev oziroma iz obdobja dela v zadnjih treh mesecih pred začetkom odsotnosti. Kot povprečna mesečna plača se upošteva plača, ki bi jo delavec prejemal za enaka dela v Sloveniji (torej slovenska plača, od katere so bili obračunani prispevki za socialno varnost). Če delavec v celotnem obdobju zadnjih treh mesecev ni prejel niti ene mesečne plače, mu pripada nadomestilo plače v višini osnovne plače, določene v pogodbi o zaposlitvi po slovenski zakonodaji.

**Obrazložitev:**

V skladu z 138. členom ZDR-1 lahko delodajalec z namenom ohranitve zaposlitve pisno napoti delavca na čakanje na delo doma, če začasno, vendar najdlje za čas šestih mesecev v posameznem koledarskem letu, ne more zagotavljati dela delavcem. Pisna napotitev se lahko pošlje delavcu tudi po elektronski poti na elektronski naslov delavca, ki ga zagotavlja in uporabo nalaga delodajalec.

V primeru čakanja na delo ima delavec pravico do nadomestila plače v višini 80 odstotkov osnove in dolžnost, da se odzove na poziv delodajalca na način in pod pogoji, kot izhaja iz pisne napotitve. Osnova je določena v sedmem odstavku 137. člena ZDR-1, ki določa, da če s tem ali drugim zakonom oziroma na njegovi podlagi izdanim predpisom ni določeno drugače, delavcu pripada nadomestilo plače v višini njegove povprečne mesečne plače za polni delovni čas iz zadnjih treh mesecev oziroma iz obdobja dela v zadnjih treh mesecih pred začetkom odsotnosti. Če delavec v obdobju zaposlitve v zadnjih treh mesecih ni delal in je za ves čas prejemal nadomestilo plače, je osnova za nadomestilo enaka osnovi za nadomestilo plače v zadnjih treh mesecih pred začetkom odsotnosti. Če delavec v celotnem obdobju zadnjih treh mesecev ni prejel niti ene mesečne plače, mu pripada nadomestilo plače v višini osnovne plače, določene v pogodbi o zaposlitvi. Višina nadomestila plače ne sme presegati višine plače, ki bi jo delavec prejel, če bi delal.

1. V obdobju, ko je delavec na čakanju in dela v tujini, je torej doma, je treba poročati REK – 1 za vrsto dohodka 1001 – plača in nadomestila plače.
2. Tudi v tem primeru je treba poročati REK – 1 za vrsto dohodka 1001 – plača in nadomestila plače, saj delavcu v času dopusta ne pripada dodatek na delo v tujini.
3. Po šifri podlage za zavarovanje 002 so zavarovane osebe v delovnem razmerju pri delodajalcu s sedežem v Republiki Sloveniji, poslane na delo ali strokovno izpopolnjevanje v tujino, če niso obvezno zavarovane v državi, v katero so bile poslane.

Lastnost zavarovanca v obveznih socialnih zavarovanjih **pridobi** oseba **z dnem začetka dela** oziroma strokovnega izpopolnjevanja v tujini, v skladu z aktom delodajalca o napotitvi, če ni obvezno zavarovana v državi, v katero je bila poslana.

Lastnost zavarovanca po navedeni podlagi **preneha z dnem, ko preneha napotitev** na delo oz. strokovno izpopolnjevanje v tujini oz. z dnem prenehanja veljavnosti pogodbe o zaposlitvi.

Za prekinitev napotitve na delo v tujini in s tem tudi spremembo zavarovalne podlage gre v primeru, ko taka prekinitev traja 2 meseca ali več, ne glede na sam razlog prekinitve (zdravstveni ali družinski razlogi, čakanje na delo …). Ko pa gre za kratke prekinitve (pod mejo dveh mesecev), pa to ne pomeni prekinitve napotitve in obdobje napotitve teče normalno dalje. Zaradi takšnih prekinitev se tudi celotno obdobje napotitve v nobenem primeru ne podaljšuje.

Po končani napotitvi pa mora delodajalec vložiti odjavo iz zavarovanja po zavarovalni podlagi 002 in prijaviti delavca v zavarovanje po isti zavarovalni podlagi kot je bil pred napotitvijo (običajno 001).

Navedeno pomeni, da v kolikor je delavec po pogodbi o zaposlitvi oz. aneksu napoten na delo v tujino na določen projekt (in tudi zavarovan na podlagi 002) in nato poslan domov na čakanje še pred dokončanjem tega projekta ter se bo pred potekom dveh mesecev vrnil na ta isti projekt, zavarovalne podlage ni treba spreminjati (seveda mora imeti v pogodbi o zaposlitvi oz. aneksu določen čas dokončanja projekta in še le-ta ni potekel v obdobju, ko je delavec na čakanju).

V primeru, ko je delavec, ki ja napoten na delo v tujino in zavarovan na zavarovalni podlagi 002, na dopustu, še vedno ostane zavarovan na podlagi 002, saj je v pogodbi o zaposlitvi oziroma v aneksu k pogodbi o zaposlitvi tudi določeno število dni dopusta, ki delavcu pripada. Tako npr. dopust in bolniška ne vplivata na spremembo zavarovalne podlage.

1. Prijava zaposlenega na zavarovalni podlagi 001 in 002 nimata bistvenega vpliva na M4 in dohodnino. Namreč napoteni delavci v tujino, ki so zavarovani na podlagi 001 (ker so napoteni do tri mesece), se obravnavajo popolnoma enako kot delavci zavarovani na podlagi 002. Tudi za te delavce se namreč poroča REK-1 z vrsto dohodka 1091 - Plača in nadomestila - delavci napoteni na delo v tujino, če so napoteni na delo v tujino in prejemajo dodatek za delo v tujini.

Na M4 se poročajo podatki o plačah in nadomestilih plače, o zavarovalnih osnovah ter o vplačanih prispevkih in obdobju zavarovanja, potrebnih za izračun pokojninske osnove.

Osnova za plačilo prispevkov za zavarovance – napotene delavce v delovnem razmerju je v skladu z drugim odstavkom 144. člena ZPIZ-2 (in velja tudi za ostale prispevke) **plača, ki bi bila prejeta za enaka dela v Sloveniji.** To pomeni, da se v osnovo za obračun prispevkov za socialno varnost teh delavcev ne všteva tisti del plače, ki jo prejmejo izključno samo zaradi napotitve na delo v tujino, in je osnova za plačilo dohodnine praviloma višja od osnove za plačilo prispevkov. Ne glede na drugi odstavek 144. člena ZPIZ-2 pa napoteni delavci (tretji odstavek 144. člena ZPIZ-2) plačujejo prispevke za socialno varnost tudi od vseh drugih prejemkov iz delovnega razmerja, vključno s stimulacijami in bonitetami ter povračili stroškov v zvezi z delom, izplačanih v denarju, bonih ali v naravi.